SKRIFTLIG FORESPØRGSEL E-1890/03

af Christopher Heaton-Harris (PPE-DE) til Kommissionen

(6. juni 2003)

Om: Generaldirektøren for Eurostat

Kan Kommissionen bekræfte, at selskaberne Institut TES, CESD-Communautaire og Deba alle er grundlagt af generaldirektøren for Eurostat, Yves Franchet?

Kan Kommissionen fremlægge detaljeret information om disse selskaber og oplyse, hvornår den fik kendskab til, at Yves Franchet var indblandet?

Kan Kommissionen fremsende en liste over de betalinger og bevillinger, som Institut TES, CESD-Communautaire og Deba har modtaget fra EU-budgettet?

Kan Kommissionen gøre nærmere rede for alle de kontrakter, der er indgået med disse selskaber uden forudgående udbud, og for de beløb, der er forbundet med hver enkelt kontrakt?

Svar afgivet på Kommissionens vegne af Pedro Solbes Mira

(22. september 2003)

Institut TES

Institut TES (Training of European Statisticians) er et nonprofitforetagende, der blev oprettet den 28. november 1996 i henhold til luxembourgsk lov af repræsentanter for elleve nationale statistiske kontorer i medlemsstaterne, de nationale statistiske kontorer i EFTA-landene og Luxembourgs universitetscenter.

Yves Franchet var ikke med til at grundlægge instituttet i 1996. Han og to direktører i Eurostat blev dog medlemmer af instituttet den dag, instituttet blev oprettet.

I et brev til Institut TES dateret den 16. april 1997 orienterede Yves Franchet formanden for TES om sin beslutning om at fratræde stillingen som medlem af generalforsamlingen. Han bekræftede også, at flere andre medlemmer af Eurostat fratrådte med øjeblikkelig virkning.

CESD-Communautaire

Centre Européen de formation des Statisticiens économistes des pays en voie de développement (CESD) er et nonprofitforetagende, der blev oprettet den 29. februar 1989 i henhold til luxembourgsk lov. Den 26. maj 1989 besluttede man på en ekstraordinær generalforsamling at ændre vedtægten, bl.a. så navnet Centre européen de formation des Statisticiens-Economistes des Pays en voie de développement blev forkortet til CESD-Communautaire.

Med den ændrede vedtægt af 26. maj 1989 blev titlen som begunstiget medlem givet til Eurostats generaldirektør og flere andre, bl.a. direktørerne for medlemsstaternes nationale statistiske kontorer og generaldirektørerne for Generaldirektoratet for Eksterne Forbindelser og Generaldirektoratet for Udvikling. Begunstigede medlemmer kan blive fuldtgyldige medlemmer af foretagendet blot ved at afgive erklæring herom, uden at det er nødvendigt med en beslutning truffet af generalforsamlingen. Yves Franchet var formand for CESD-Communautaire indtil 1995.

I et brev til formanden for CESD-Communautaire dateret den 16. april 1997 meddelte Yves Franchet sin beslutning om at fratræde som medlem af generalforsamlingen. Han bekræftede desuden, at flere andre medlemmer af Eurostat fratrådte med øjeblikkelig virkning.

DEBA

Data for European Business Analysis (DEBA GEIE) var en europæisk økonomisk firmagruppe, der blev oprettet i Luxembourg den 17. februar 1992.

Dens vedtægts artikel 6 og 8 bestemmer, at følgende var medlemmer:

- Kommissionen, repræsenteret ved Eurostat, med 50 % af de samlede stemmer

- europæiske organisationer, der repræsenterer ansatte i sektoren, med 25 % af de samlede stemmer

- nationale og/eller europæiske tværfaglige arbejdsgiverorganisationer, med 25 % af de samlede stemmer.

Eurostat fratrådte officielt som medlem med virkning fra den 31. december 1997, hvilket i henhold til vedtægtens artikel 7 medførte opløsning og likvidation af firmagruppen.

Kommissionens oplysninger om Eurostats deltagelse i disse organer

- Ved en meddelelse fra Kommissionen af 17. oktober 1995(1) fik Eurostat bemyndigelse til fortsat at deltage i Eurocost, CESD-Communautaire og DEBA, og det blev accepteret, at deltagelsen skulle udfases gradvist. I tråd med denne beslutning sendte Yves Franchet den 2. maj 1997 et notat til kommissær Yves-Thibault de Silguys kabinetchef og meddelte, at ingen medlemmer fra Eurostat længere var medlem af beslutningsorganerne for TES, CESD eller Eurocost. Han påpegede i notatet, at DEBA's vedtægt ikke gjorde det muligt for medlemmer at fratræde. Dette var årsagen til, at der blev anmodet om en vedtægtsændring. Medlemmerne fra Eurostat fratrådte endegyldigt beslutningsorganerne for DEBA i december 1997 (som beskrevet ovenfor).

- Tabeller med de ønskede oplysninger sendes direkte til det ærede medlem. Tabel 1 viser de enkelte generaldirektoraters betalinger til Institut TES i perioden 1997-2003. Tabel 2 viser de enkelte generaldirektoraters betalinger til CESD-Communautaire i perioden 1992-2003, og tabel 3 viser de enkelte generaldirektoraters betalinger til DEBA i perioden 1992-2002.

(1) SEC(95) 1684.